b'\n_START_ARTICLE_\nTekstin\xc4\x97 s\xc4\x85saja\n_START_PARAGRAPH_\nTekstin\xc4\x97 s\xc4\x85saja\xc2\xa0\xe2\x80\x93 tokia s\xc4\x85saja, kuomet naudotojas ir kompiuteris s\xc4\x85veikauja keisdamiesi tekstais (ne grafika, ne garsu ir ne pel\xc4\x97s judesiais). Tai nerei\xc5\xa1kia, jog tokioje s\xc4\x85sajoje negali b\xc5\xabti grafikos, garso ar kitoki\xc5\xb3 \xc4\xafrengini\xc5\xb3; tiesiog skirtingai nuo grafin\xc4\x97s s\xc4\x85sajos j\xc5\xb3 vaidmuo n\xc4\x97ra pagrindinis. Iki ma\xc5\xbedaug 1980\xc2\xa0m. tai buvo pagrindin\xc4\x97 s\xc4\x85saja daugumai kompiuteri\xc5\xb3. Tekstin\xc4\x97s s\xc4\x85sajos metu naudotojas renka tekstines komandas, nurodydamas po j\xc5\xb3 \xc4\xafvairius parametrus ir raktus. Programos paleid\xc5\xbeiamos surenkant j\xc5\xb3 vardus ar nurodant byl\xc4\x85, kurioje yra reikiamos paleisti programos kodas. Kompiuteriuose su grafine s\xc4\x85saja tekstin\xc4\x97 s\xc4\x85saja paprastai galima tam skirtame lange.\n_START_SECTION_\nTr\xc5\xabkumai\n_START_PARAGRAPH_\nTekstin\xc4\x97 s\xc4\x85saja yra ma\xc5\xbeiau patogi, sunkiau i\xc5\xa1mokstama ir reikalauja daugiau d\xc4\x97mesio; b\xc5\xabtent d\xc4\x97l jos ilg\xc4\x85 laik\xc4\x85 kompiuterio valdymas buvo laikomas sunkia u\xc5\xbeduotimi. Esant gerai grafinei s\xc4\x85sajai su tekst\xc5\xb3 redaktoriumi ar pana\xc5\xa1ia programa neretai galima dirbti visi\xc5\xa1kai nepasiruo\xc5\xa1us, pama\xc5\xbeu i\xc5\xa1mokstant darbo eigoje. Su tekstine s\xc4\x85saja tai negali pavykti; b\xc5\xabtina susipa\xc5\xbeinti su dokumentacija, \xc5\xbeinoti ko nori ir kokios komandos tam reikalingos. Siekiant palengvinti mokym\xc4\x85si, paprastai daug dokumentacijos saugoma jau pa\xc4\x8dioje s\xc4\x85sajoje, turint specialias komandas (help, man) jai surasti ir parodyti. Kai kurios programos (ypa\xc4\x8d tekst\xc5\xb3 redaktoriai) grynoje tekstin\xc4\x97je s\xc4\x85sajoje gali b\xc5\xabti labai sunkiai valdomos: pirmieji redaktoriai tur\xc4\x97jo komandas tekstui \xc4\xafterpti, \xc4\xafsivaizduojamam \xc5\xbeymekliui tekste perkelti ir pan. V\xc4\x97lesni\xc5\xb3 redaktori\xc5\xb3 (toki\xc5\xb3 kaip Vi) s\xc4\x85saja \xc4\xafvedimo po\xc5\xbei\xc5\xabriu yra daugiau grafin\xc4\x97: naudotojas mato \xc5\xbeymekl\xc4\xaf, tekst\xc4\x85, jo pakeitimai redaguojamam tekstui i\xc5\xa1kart matyti ekrane, n\xc4\x97ra speciali\xc5\xb3 komand\xc5\xb3 \xc5\xbeymekliui perkelti (naudojami rodykli\xc5\xb3 klavi\xc5\xa1ai), nors ekranas ir dirba vien tekstiniu re\xc5\xbeimu. Tekstin\xc4\x97 s\xc4\x85saja gali b\xc5\xabti labai neproduktyvi, jei nuolat pasikartojan\xc4\x8dias komandas vis reikia rinkti i\xc5\xa1 naujo; \xc5\xa1iuolaikin\xc4\x97s tekstin\xc4\x97s s\xc4\x85sajos paprastai turi \xe2\x80\x9eistorijos\xe2\x80\x9c klavi\xc5\xa1\xc4\x85 pakartotinai pasi\xc5\xb3sti neseniai \xc4\xafvest\xc4\x85 komand\xc4\x85. Klaidingai surinktos komandos paprastai \xe2\x80\x9enepataiko\xe2\x80\x9c \xc4\xaf laukiam\xc4\x85 sintaks\xc4\x99 ir tegaunamas prane\xc5\xa1imas apie klaid\xc4\x85; visgi retais atvejais smulki klaida vien\xc4\x85 komand\xc4\x85 paver\xc4\x8dia logi\xc5\xa1kai teisinga ir galima vykdyti kit\xc4\x85, kurios padariniai gali b\xc5\xabti sunkiai numatomi ir ne i\xc5\xa1 karto pasteb\xc4\x97ti.\n_START_SECTION_\nPrivalumai\n_START_PARAGRAPH_\nTekstin\xc4\x97 s\xc4\x85saja da\xc5\xbenai gali b\xc5\xabti daug galingesn\xc4\x97 nei grafin\xc4\x97 s\xc4\x85saja, nes \xc4\xafvair\xc5\xabs galimi raktai ir opcijos naudotojui nerodomi: tai naudotojo darbas juos prisiminti ir \xc4\xafvesti. D\xc4\x97l \xc5\xa1ios prie\xc5\xbeasties rakt\xc5\xb3 ir opcij\xc5\xb3 gali b\xc5\xabti labai daug. Grafin\xc4\x97je s\xc4\x85sajoje galimas pasirinkti opcijas reikia i\xc5\xa1 anksto atvaizduoti, taigi d\xc4\x97l ribot\xc5\xb3 ekrano matmen\xc5\xb3, papildomo darbo j\xc5\xb3 vaizdavimo programavimui galimybi\xc5\xb3 paprastai b\xc5\xabna ma\xc5\xbeiau. Jei neprisimena, naudotojas ie\xc5\xa1ko reikaling\xc5\xb3 komand\xc5\xb3 bei opcij\xc5\xb3 dokumentacijoje. Tekstin\xc4\x97je s\xc4\x85sajoje taip pat daug lengviau automatizuoti pasikartojan\xc4\x8dius veiksmus\xc2\xa0\xe2\x80\x93 tai tiesiog pakartotinai renkami tekstai, kuriuos galima u\xc5\xbera\xc5\xa1yti atskiroje byloje, papildyti \xc4\xafvairiomis s\xc4\x85lygin\xc4\x97mis komandomis. D\xc4\x97l \xc5\xa1ios prie\xc5\xbeasties tekstin\xc4\x99 s\xc4\x85saj\xc4\x85 \xc4\xafvald\xc4\x99s naudotojas efektyvus, jei nuolat pasikartoja ta pati ar labai pana\xc5\xa1i u\xc5\xbeduotis. Automatizuoti grafin\xc4\x97s s\xc4\x85sajos pele atliekamus veiksmus daug sud\xc4\x97tingiau. Veiksmus su tekstine s\xc4\x85saja taip pat lengviau aptarti \xc4\xafvairiuose pagalbos forumuose._NEWLINE_Tekstin\xc4\x97 s\xc4\x85saja taip pat reikalauja ma\xc5\xbeiau kompiuterio resurs\xc5\xb3 (grafinis i\xc5\xa1vedimas ir \xc4\xafvedimas kompiuteriui sud\xc4\x97tingesnis), gerai veikia dirbant su ma\xc5\xa1ina per atstum\xc4\x85 (tekstus perduoti daug lengviau ir grei\xc4\x8diau nei besikei\xc4\x8diant\xc4\xaf ekrano vaizd\xc4\x85). Ji taip pat yra ir saugesn\xc4\x97, labiau patikima, nes turint ma\xc5\xbeiau kodo, j\xc4\xaf lengviau nuodugniai patikrinti (grafines s\xc4\x85sajas taip pat daug sunkiau testuoti). Tod\xc4\x97l ji da\xc5\xbenai tebenaudojama s\xc4\x85veikauti su ribot\xc5\xb3 galimybi\xc5\xb3 kontroleriais, kurie grafinei s\xc4\x85sajai neturi pakankamai resurs\xc5\xb3. Vien tekstin\xc4\x97 s\xc4\x85saja taip pat da\xc5\xbena Interneto serveriuose, kuriuos tvarko ir valdo patyr\xc4\x99 specialistai, taigi neb\xc5\xabtina, jog s\xc4\x85saja b\xc5\xabtu greitai ir lengvai i\xc5\xa1mokstama. Pavyzd\xc5\xbeiui, Ubuntu serverio variantai pagal nutyl\xc4\x97jim\xc4\x85 pateikiami vien su tekstine s\xc4\x85saja, teigiant, jog grafin\xc4\x97 ma\xc5\xbeiau saugi, neefektyvi ir patyrusiam administratoriui (ar norin\xc4\x8diam tokiu tapti) jokioms u\xc5\xbeduotims nereikalinga, nors norint ir gali b\xc5\xabti \xc4\xafkelta.\n_START_SECTION_\nProgramavimas\n_START_PARAGRAPH_\nTekstin\xc4\x99 s\xc4\x85saj\xc4\x85 naudojanti programa pradedama vykdyti nuo vieno (\xc4\xaf\xc4\x97jimo) ta\xc5\xa1ko. Vykdoma programa i\xc5\xa1 prad\xc5\xbei\xc5\xb3 perskaito visas jai nurodytas opcijas ir parametrus (jei juos naudoja), po to atlieka kas liepta ir tada u\xc5\xbesibaigia. Toki\xc4\x85 program\xc4\x85 lengviau para\xc5\xa1yti ir testuoti, nors naudotojui ji ir ma\xc5\xbeiau patogi. Program\xc4\x85 taip pat paprasta \xe2\x80\x9eprikabinti\xe2\x80\x9c prie Interneto serverio (CGI), priimant parametrus ir pateikiant apskai\xc4\x8diuotus rezultatus su nar\xc5\xa1ykle dirban\xc4\x8diam naudotojui. N\xc4\x97ra sud\xc4\x97tinga ir sujungti kelet\xc4\x85 program\xc5\xb3 \xc4\xaf grandin\xc4\x99, vienai automati\xc5\xa1kai perduodant kitos darbo rezultatus vos jie apskai\xc4\x8diuojami. \xc4\xaevairios \xe2\x80\x9edalinai naudotojui draugi\xc5\xa1kos\xe2\x80\x9c tekstin\xc4\x97s s\xc4\x85sajos programos gali tur\xc4\x97ti savo, nuo operacin\xc4\x97s sistemos nepriklausom\xc4\x85 tekstin\xc4\x99 ar net grafin\xc4\x99 s\xc4\x85saj\xc4\x85.'